Ο **Τιμόθεος** (κατά κόσμον **Τηλέμαχος Ευαγγελινίδης**, Πολιχνίτος Λέσβου 23 Απριλίου 1880 – Κωνσταντινούπολη 6 Οκτωβρίου 1949), ήταν Έλληνας επίσκοπος που διετέλεσε Μητροπολίτης Αυστραλίας και Νέας Ζηλανδίας από το 1931 έως το 1947 και Ρόδου από το 1947 έως το 1949.

Βιογραφικά στοιχεία
-------------------

Ο κατά κόσμον Τηλέμαχος Ευαγγελινίδης γεννήθηκε στις 23 Απριλίου 1880 στο χωριό Πολιχνίτος της Λέσβου (τότε ακόμη μέρος της Οθωμανικής Αυτοκρατορίας).

Ο τότε Αρχιμανδρίτης Τιμόθεος (Ευαγγελινίδης) ως μέλος αντιπροσωπείας του Πατριαρχείου Κωνσταντινουπόλεως στη Βαρσοβία, για την ανακήρυξη της Αυτοκεφαλίας της Ορθόδοξης Εκκλησίας της Πολωνίας (1925).
Σπούδασε στην Ευαγγελική Σχολή της Σμύρνης και στη Μεγάλη του Γένους Σχολή στην Κωνσταντινούπολη. Εκτός από ελληνικά, μιλούσε ρώσικα, αγγλικά, ρουμανικά και συριακά. Εκάρη μοναχός στη Μονή Λειμώνος και χειροτονήθηκε στον βαθμό του ιεροδιάκονου και ιερομόναχου από τον Μητροπολίτη Μεθύμνης Στέφανο, ως πρωτοσύγκελλος του οποίου υπηρέτησε μέχρι το 1910. Στη συνέχεια σπούδασε στη Θεολογική Σχολή της Χάλκης μέχρι το 1914, πριν πάει στο Βουκουρέστι ως ιερέας της τοπικής ελληνικής κοινότητας και δάσκαλος στο ελληνικό σχολείο της πόλης. Το 1921 και για τα επόμενα δέκα χρόνια υπηρέτησε ως αποκρισιάριος του Οικουμενικού Πατριαρχείου στη Ρουμανική Ορθόδοξη Εκκλησία.

Το 1931 εξελέγη δεύτερος Μητροπολίτης Αυστραλίας και Νέας Ζηλανδίας. Η θέση ήταν σε χηρεία από το 1928, όταν ο προκάτοχός του Μητροπολίτης Χριστόφορος (Κνήτης) είχε ανακληθεί στην Ελλάδα. Ο π. Θεοφύλακτος Παπαθανασόπουλος προήδρευσε της Μητρόπολης μέχρι την άφιξη του Τιμόθεου στην Αυστραλία στις 26 Ιανουαρίου 1932 (Ημέρα της Αυστραλίας).

Στα δεκαπέντε χρόνια της ποιμαντορίας του στην Αυστραλία οργάνωσε εκ βάθρων την τοπική Εκκλησία (σε Αυστραλία και Νέα Ζηλανδία) και έβαλε τις βάσεις της εύρυθμης λειτουργίας της.

Την Κυριακή 10 Νοεμβρίου 1935, ο Τιμόθεος εγκαινίασε μια ελληνορθόδοξη εκκλησία στο Innisfail του Κουίνσλαντ. Ήταν η δεύτερη ελληνορθόδοξη εκκλησία στο Κουίνσλαντ και η έκτη στην Αυστραλία. Στις 3 Δεκεμβρίου 1939 συγκάλεσε Σύνοδο όλου του ορθόδοξου κλήρου της Αυστραλίας (Ελλήνων, Ρώσων και Σύριων), στο οποίο συζητήθηκαν θέματα μικτών γάμων και σχέσεων με τον Αγγλικανικό κλήρο, με τον οποίο επιτρεπόταν η συμπροσευχή, αλλά όχι η ευχαριστιακή κοινωνία.

Ο Αυστραλίας Τιμόθεος (κέντρο) με τη χορωδία της Ελληνικής Ορθόδοξης Εκκλησίας του Αγίου Γεωργίου (Μπρίσμπεϊν, 1935).
Το 1932 και το 1937 επισκέφτηκε το Ουέλλινγκτον της Νέας Ζηλανδίας. Η πρώτη ελληνική κοινότητα ιδρύθηκε εκεί το 1945 και ο Μητροπολίτης Τιμόθεος διόρισε τον πρώτο εφημέριο αμέσως μετά. Πριν αποχωρήσει το 1947, εγκαινίασε τον αυτοσχέδιο ναό-παράπηγμα του Ευαγγελισμού της Θεοτόκου στο ιδιόκτητο οικόπεδο της κοινότητας.

Στις 16 Ιανουαρίου 1947 ο Τιμόθεος εξελέγη Μητροπολίτης Ρόδου. Αναχώρησε από την Αυστραλία τον Μάρτιο και διάδοχός του εξελέγη ο Θεοφύλακτος (Παπαθανασόπουλος). Υπήρξε ο πρώτος Μητροπολίτης Ρόδου μετά την Επανένωση των Δωδεκανήσων με την Ελλάδα (7 Μαρτίου 1948). Μετά την αποχώρηση των Ιταλών ήταν αυτός που μετέτρεψε τον Καθολικό Ναό του Αγίου Ιωάννου σε Καθεδρικό Ναό του Ευαγγελισμού της Ρόδου και έκανε τα εγκαίνιά του το 1949.

Τον Ιούνιο του 1949, μετά την εκλογή του Αμερικής Αθηναγόρα σε Οικουμενικό Πατριάρχη, ο Τιμόθεος εξελέγη Αρχιεπίσκοπος Βορείου και Νοτίου Αμερικής σε διαδοχή του, αλλά δεν μπόρεσε να αναλάβει το αξίωμα λόγω καρδιακής ανακοπής. Μη μπορώντας να ταξιδέψει, παρέμεινε Μητροπολίτης Ρόδου μέχρι τον θάνατό του στην Κωνσταντινούπολη στις 6 Οκτωβρίου 1949. Ετάφη στο νεκροταφείο του Μπαλουκλή και το 1961 τα λείψανά του μεταφέρθηκαν στη γενέτειρά του.

Υποσημειώσεις και παραπομπές
----------------------------

### Υποσημειώσεις

1. ↑  Φαίνεται ότι τα έμαθε στην Αυστραλία, καθώς αυστραλιανή εφημερίδα του 1933 ανέφερε ότι δεν μπορούσε να εκφραστεί στα αγγλικά και χρειαζόταν διερμηνέα.

### Παραπομπές

1. 1 2 3 4 5  ΜΗΤΡΟΠΟΛΙΤΗΣ ΡΟΔΟΥ ΤΙΜΟΘΕΟΣ (1948 - 1950) (στα Greek). Metropolis of Rhodes. Ανακτήθηκε στις 14 Νοεμβρίου 2023. CS1 maint: Μη αναγνωρίσιμη γλώσσα (link)
2. ↑  "The News", Adelaide, 3 Οκτωβρίου 1933, σελ. 3
3. ↑  «Η ιστορία του ελληνικού ναού του Ευαγγελισμού στο Βουκουρέστι». Biserica Greaca din Bucuresti. Ανακτήθηκε στις 15 Νοεμβρίου 2023.
4. ↑  «Papathanasopoulos, Theophylactos (1891–1958)». *Australian Dictionary of Biography*. National Centre of Biography, Australian National University.
5. ↑  Παρασκευάς, Γιάννης. «Πρώην Μητροπολίτης Ρόδου Τιμόθεος». Sky Rodos. Ανακτήθηκε στις 15 Νοεμβρίου 2023.
6. ↑  «Dedication Service». *Johnstone River Advocate And Innisfail News* (Queensland, Australia) **29** (89): σελ. 1. 12 November 1935.. Ανακτήθηκε στις 3 February 2023.
7. ↑  Кравцов, Андрей Николаевич (2011). *Русская Австралия*. Moscow: Izdat. Dom Veče. σελ. 38. ISBN 978-5-9533-4663-4.
8. 1 2 3  Τάμης, Αναστάσιος M. *Οι Έλληνες στη Διασπορά - Νέα Ζηλανδία* (PDF). Αθήνα: Βουλή των Ελλήνων. σελ. 270. Ανακτήθηκε στις 15 Νοεμβρίου 2023.
9. ↑  *Archbishop Named for New York See*, The New York Times, 8 June 1949
10. ↑  Μανέττας, Κυριάκος Αναστ. «Ευαγγελισμός της Θεοτόκου: Ο Ιστορικός Καθεδρικός Ναός στη Ρόδο». Εκκλησία Online. Ανακτήθηκε στις 15 Νοεμβρίου 2023.
11. ↑  *Timothy of Rhodes Dead at Age of 69*, The New York Times, 7 October 1949
12. ↑  Kiminas, Demetrius (2009). «Metropolitanate of Rhodes». *The Ecumenical Patriarchate: A History of Its Metropolitans with Annotated Hierarch Catalogs*. Wildside Press LLC. σελίδες 115–117. ISBN 978-1434458766.

Εξωτερικές συνδέσεις
--------------------

* Φωτογραφία με ιδιόχειρη αφιέρωση (1937), Ελληνικό Λογοτεχνικό και Ιστορικό Αρχείο (ΕΛΙΑ)
* Θεμελίωση ναού στη Νέα Ζηλανδία, φωτογραφία του 1940
* Ο Μητροπολίτης Τιμόθεος τελεί γάμο, φωτογραφία σε περιοδικό (1947)

  


| τίτλοι της Ορθόδοξης Εκκλησίας |
| --- |
| ΠροκάτοχοςΧριστόφορος (Κνήτης) | **Μητροπολίτης Αυστραλίας και Νέας Ζηλανδίας**1931-1947 | ΔιάδοχοςΘεοφύλακτος (Παπαθανασόπουλος) |
| ΠροκάτοχοςΑπόστολος Α΄ (Τρύφωνος) | **Μητροπολίτης Ρόδου**1947-1949 | ΔιάδοχοςΣπυρίδων (Συνοδινός) |